CELEX: 
Language: lt
Date: 2018-12-13 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2015/2365 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2015 m. gruodžio 23 d. Oficialiajame leidinyje paskelbtas Reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (toliau – VPĮFS reglamentas).
            
            
               Vienas iš pagrindinių VPĮFS reglamento tikslų – padaryti vertybinių popierių įsigijimo finansavimo sandorių (toliau – VPĮFS) rinką skaidresnę reikalaujant, kad sandorio šalys praneštų apie savo VPĮFS sandorių duomenų saugykloms, t. y. subjektams, kurie centralizuotai renka ir saugo VPĮFS duomenis. Remiantis Reglamentu (ES) Nr. 648/2012 (toliau – Europos rinkos infrastruktūros reglamentas, ERIR) nustatyta sistema, pagal VPĮFS reglamentą Europos vertybinių popierių ir rinkų institucijai (toliau – ESMA) suteikiami sandorių duomenų saugyklų tiesioginės registracijos ir priežiūros įgaliojimai. Kaip nustatyta VPĮFS reglamento 11 straipsnio 1 dalyje, ESMA sandorių duomenų saugykloms taiko mokesčius ir tais mokesčiais turi būti visiškai padengiamos būtinos ESMA išlaidos, susijusios su sandorių duomenų saugyklų registracija, pripažinimu ir priežiūra.
            
            
               Teisinis pagrindas 
            
            
               Įgaliojimai priimti deleguotąjį reglamentą nustatyti VPĮFS reglamento 11 straipsnio 2 dalyje. Pagal tą nuostatą Komisijai suteikiami įgaliojimai priimti deleguotąjį aktą, kuriame konkrečiau nustatomos mokesčių rūšys, tai, už ką jie turi būti mokami, mokesčių dydžiai ir jų mokėjimo būdas. 
            
            
               Pagal VPĮFS reglamento 11 straipsnio 1 dalį ESMA sandorių duomenų saugykloms taiko mokesčius, kurie yra proporcingi atitinkamos sandorių duomenų saugyklos apyvartai, ir jais turi būti visiškai padengiamos būtinos ESMA išlaidos, susijusios su sandorių duomenų saugyklų registracija, pripažinimu ir priežiūra. Šie mokesčiai taip pat turėtų padengti visas kompensuojamas išlaidas, kurių kompetentingos institucijos gali patirti dėl ESMA pavestų užduočių. Jeigu sandorių duomenų saugykla jau įregistruota pagal ERIR, mokesčiai turėtų būti koreguojami tik tiek, kad būtų atsižvelgta į papildomas išlaidas, susijusias su sandorių duomenų saugyklų registravimu, pripažinimu ir priežiūra pagal VPĮFS reglamentą.
            
            
               2.KONSULTACIJOS PRIEŠ PRIIMANT AKTĄ
            
            
               2016 m. sausio mėn. Komisija paprašė ESMA nuomonės (techninės rekomendacijos) dėl Komisijos deleguotojo reglamento, kuris turi būti priimamas pagal VPĮFS reglamento 11 straipsnio 2 dalį.
            
            
               Po nuodugnaus techninio vertinimo 2016 m. gruodžio 19 d. – 2017 m. sausio 31 d. ESMA surengė viešas konsultacijas dėl techninių numatomo mokesčiams skirto deleguotojo reglamento aspektų. Nekonfidencialūs konsultacijų atsakymai skelbiami ESMA interneto svetainėje
                  1
               . 2017 m. balandžio 20 d. ESMA Komisijai pateikė savo technines rekomendacijas (toliau – galutinė ataskaita).
            
            
               Per ESMA viešas konsultacijas nuomones pateikė šešios suinteresuotosios šalys (penkios sandorių duomenų saugyklos ir vienas turto valdytojas). Apskritai respondentai pritarė ESMA pasiūlymui dėl mokesčių rūšių, jų dydžio ir jų rinkimo būdo. Kai kurių respondentų nuomone, pasiūlytas sumažintas sandorių duomenų saugyklos, jau įregistruotos pagal ERIR, registracijos išplėtimo mokestis yra per didelis. Nurodydami kryžminio subsidijavimo, kuriuo siekiama mokėti mažesnius mokesčius ESMA, riziką, kai kurie viešųjų konsultacijų respondentai taip pat teikė pastabas dėl apyvartos, kuri imama kaip pagrindas priežiūros mokesčiams apskaičiuoti, nustatymo metodo: jie pirmenybę teikė pajamomis tiek iš pagrindinių VPĮFS duomenų teikimo paslaugų, tiek iš paslaugų, kurios yra papildomos šalia pagrindinių VPĮFS duomenų teikimo paslaugų (pvz., sandorių patvirtinimo, sandorių suderinimo, agento vykdomo skolinimo, užtikrinimo priemonės valdymo, užtikrinimo priemonės vertinimo, trečiosios šalies vykdomo duomenų teikimo), grindžiamam apskaičiavimui, o ne pajamomis tik iš pagrindinių VPĮFS paslaugų grindžiamam apskaičiavimui. Kiti respondentai manė, kad mokesčiai turėtų būti skaičiuojami ne pagal sandorių duomenų saugyklų apyvartą, o remiantis sutvarkytų sandorių kiekiu, nes, jų nuomone, tai tiksliausiai atspindėtų iš ESMA reikalaujamas priežiūros pastangas.
            
            
               Europos vertybinių popierių komiteto ekspertų grupės ir kitos nuomonės
            
            
               2017 m. liepos 4 d. dėl ESMA techninės rekomendacijos ir šio deleguotojo akto turinio Komisija konsultavosi su Europos vertybinių popierių komiteto ekspertų grupe. Europos vertybinių popierių komiteto ekspertų grupė pritarė Komisijos požiūriui.
            
            
               Dėl deleguotojo akto pagal Komisijos geresnio reglamentavimo gaires 2017 m. lapkričio 16 d. – gruodžio 14 d. rinkti visuomenės atsiliepimai. Iš viso jų gauta trys. Dėl nedidelio respondentų skaičiaus ir individualaus iškeltų klausimų pobūdžio deleguotojo akto esmė nepakeista, bet, remiantis atsakymais, padaryti tam tikri smulkūs redakcinio pobūdžio pakeitimai, susiję su sandorių duomenų saugyklų pajamų, kuriomis remiantis apskaičiuojami ESMA taikomi mokesčiai, apibrėžtimi.
            
            
               Komisija taip pat atsižvelgė į Europos Parlamento narių pareikštas nuomones dėl ESMA techninės rekomendacijos turinio, visų pirma į nuomonę, kad vienas iš elementų, į kuriuos reikėtų atsižvelgti nustatant mokesčio dydį, turėtų būti ir papildomos paslaugos, o ne tik pajamos iš pagrindinių paslaugų.
            
            
               3.POVEIKIO VERTINIMAS
            
            
               Visapusiškai išnagrinėjusi ESMA pateiktą techninę rekomendaciją ir Europos vertybinių popierių komiteto ekspertų grupės atsiliepimus, Komisija siūlo pagal Vertybinių popierių įsigijimo finansavimo sandorių reglamento 11 straipsnio 2 dalį priimti šį deleguotąjį aktą dėl sandorių duomenų saugykloms, centralizuotai renkančioms VPĮFS duomenis, taikomų mokesčių rūšių, jų dydžių ir jų rinkimo būdo.
            
            
               Pagal VPĮFS reglamentą priežiūros mokesčių surinkimas grindžiamas dviem pagrindiniais principais: 1) proporcingumu sandorių duomenų saugyklos apyvartai ir 2) kad jais turėtų būti visiškai padengiamos ESMA išlaidos. ESMA savo rekomendaciją dėl mokesčių rūšių, jų dydžių ir surinkimo būdo nustatymo parengė pagal galiojančią ESMA biudžeto sudarymo sistemą ir Komisijos deleguotojo reglamento 1003/2013
                  2
                principus. ESMA konkrečiai siūlo: i) registracijos mokesčius, kurie padengia vienkartines ESMA naujų sandorių duomenų saugyklų registracijos išlaidas; ii) registracijos išplėtimo mokesčius, kurie padengia vienkartines ESMA sandorių duomenų saugyklų registracijos išlaidas ir atspindi sandorių duomenų saugyklos, kuri jau įregistruota pagal ERIR, paraiškos tvarkymo sinergiją; iii) priežiūros mokesčius, kurie padengia ESMA vykdomos metinės priežiūros išlaidas, ir iv) trečiųjų valstybių sandorių duomenų saugyklų pripažinimo mokesčius, į kuriuos įtraukta vienkartinių išlaidų ir vykdomos metinės priežiūros išlaidų dalys.
            
            
               Taigi, poveikio vertinimas grindžiamas numatomomis ESMA išlaidomis ir šių išlaidų paskirstymo sandorių duomenų saugykloms metodikos vertinimu.
            
         
         
            
               ESMA biudžeto sudarymo principai ir numatomos išlaidos
            
            
               Savo išlaidoms padengti ESMA sudaro metinį biudžetą, kuriuo siekia subalansuoti patiriamas išlaidas ir iš mokesčių gaunamas pajamas. ESMA nesusigrąžina sandorių duomenų saugyklų nesumokėtų mokesčių, taip pat negrąžina permokėtų sumų.
            
            
               Atsižvelgiant į tai, kad dauguma sandorių duomenų saugyklų registracijos pagal VPĮFS reglamentą sąlygų yra panašios į sąlygas pagal ERIR, ESMA numato, kad registracijos išlaidų struktūra bus panaši. ESMA biudžetas valdomas ESMA faktinių veiklos išlaidų pagrindu (veikla grindžiamu biudžeto sudarymu). Pagal ESMA 2017 m. metinę darbo programą sandorių duomenų saugyklų priežiūros veiklos pogrupio biudžetas 2017 m. yra 2,5 mln. EUR, o darbuotojų veiklos pogrupiui numatyta 16 etato ekvivalentų. Taigi, vidutinės vieno etato, skirto sandorių duomenų saugyklų priežiūrai, ekvivalento išlaidos yra apytikriai 155 000 EUR (į šią sumą įskaičiuotas darbo užmokestis ir visos pridėtinės išlaidos).
            
            
               Registracijos ir registracijos išplėtimo mokesčiai
            
            
               Panašiai kaip ir pagal ERIR
                  3
               , ESMA siūlo sandorių duomenų saugykloms taikyti skirtingus mokesčius, atsižvelgiant į jų tikėtiną apyvartą. Tikėtina, kad sandorių duomenų saugyklos, teikiančios paslaugas, kurios yra papildomos šalia VPĮFS duomenų teikimo paslaugų, gautų didesnes pajamas, nes jų siūlomos komercinės paslaugos būtų universalesnės, ir dėl to ESMA turėtų dėti daugiau registracijos ir priežiūros pastangų.
            
            
               Atsižvelgdama į patirtį registruojant sandorių duomenų saugyklas pagal ERIR, ESMA apskaičiavo, kad tikėtiną didelę apyvartą turinčių sandorių duomenų saugyklų registracijos pagal VPĮFS reglamentą išlaidos bus 0,65 metinio etato ekvivalento už vieną paraišką, t. y. 100 000 EUR. Be to, ESMA apskaičiavo, kad su mažesnę apyvartą turinčiomis sandorių duomenų saugyklomis susijusios išlaidos bus 65 000 EUR. Dauguma viešų konsultacijų respondentų pritarė ESMA pasiūlymui, nors kai kurie iš jų pasiūlė sumažinti mokesčius ir taip paskatinti konkurenciją. ESMA pažymi, kad bet kokiu atveju nustatomi tokio dydžio mokesčiai, kurie padengtų ESMA išlaidas, susijusias su sandorių duomenų saugyklų registracija. 
            
            
               Apskaičiuodama registracijos išplėtimo išlaidas, ESMA nustatė, kad jos būtų maždaug pusė naujos paraiškos išlaidų, t. y. apytiksliai 0,33 metinio etato ekvivalento. Apskaičiuodama registracijos išplėtimo sumą, ESMA atsižvelgė į tai, kad: 1) paraiškai dėl registracijos išplėtimo reikėtų apytiksliai 70 % naujos paraiškos išteklių; 2) ESMA pasinaudotų jau turimomis žiniomis apie pareiškėją ir 3) ESMA turima panašia kredito reitingų agentūrų pakartotinių paraiškų patirtimi.
            
            
               Tuo remdamasi ESMA iš pradžių siūlė nustatyti 50 000 EUR registracijos išplėtimo mokestį ir į tikėtiną apyvartą neatsižvelgti. Viešų konsultacijų respondentai pritarė ESMA pasiūlytam sumažintam išplėtimo mokesčiui. Tačiau vieno respondento nuomone, 70 % ESMA laiko ir pastangų, palyginti su naujos paraiškos tvarkymu, siekianti suma yra per didelė. Kito respondento teigimu, 50 000 EUR mokestis už išplėtimą gali atgrasyti sandorių duomenų saugyklas, kurios numato mažesnius VPĮFS kiekius, ir tai gali turėti įtakos jų konkurencingumui. Dar vieno respondento nuomone, mažesnis mokestis už registracijos išplėtimą turėtų būti taikomas sandorių duomenų saugykloms, kurių tikėtina apyvarta mažesnė. ESMA atsižvelgė į respondentams rūpimus klausimus ir iš dalies pakeitė savo rekomendaciją, kad mokestis sandorių duomenų saugykloms, kurių tikėtina apyvarta mažesnė, būtų 32 500 EUR, o sandorių duomenų saugykloms, kurių tikėtina apyvarta didesnė, – 50 000 EUR.
            
            
               Metiniai priežiūros mokesčiai
            
            
               Metinių priežiūros mokesčių tikslas – padengti ESMA vykdomos metinės priežiūros išlaidas. Remdamasi VPĮFS reglamento principu, kad mokesčiai turi būti proporcingi sandorių duomenų saugyklų apyvartai ir jais turi būti visiškai padengiamos ESMA išlaidos, ESMA siūlo šiuos mokesčius nustatyti pagal ESMA apskaičiuotą jos bendrą su priežiūra susijusių metinių išlaidų sumą, kuri būtų sandorių duomenų saugykloms proporcingai paskirstyta pagal jų pajamas. Šis principas panašus į tą, kurio laikomasi pagal ERIR. Pagal ERIR kiekvienai sandorių duomenų saugyklai tenkanti proporcinė dalis apskaičiuojama atsižvelgiant į tris vienodos svarbos sudedamąsias dalis: pagrindines pajamas, sandorius, apie kuriuos pranešta, ir neužbaigtus sandorius. Tačiau ESMA siūlo pagal VPĮFS padengtinų išlaidų proporcines dalis apskaičiuoti pagal supaprastintą formulę.
            
            
               ESMA patirtis taikant ERIR parodė, kad nebuvo jokių sunkumų surinkti duomenis apie pagrindines sandorių duomenų saugyklų pajamas, nes pagal nacionalinę teisę sandorių duomenų saugyklos privalo rengti finansines ataskaitas, kuriose paprastai pajamos išskaidomos taip, kad būtų galima nustatyti su ERIR susijusias pajamas. Tuo remdamasi ESMA iš pradžių pasiūlė supaprastintą proporcinės išlaidų, kurias kiekviena sandorių duomenų saugykla turi padengti, dalies apskaičiavimo formulę, pagal kurią kiekvienos sandorių duomenų saugyklos pagrindinės VPĮFS pajamos padalijamos iš visų sandorių duomenų saugyklų pagrindinių VPĮFS pajamų sumos.
            
            
               ESMA taip pat tyrė, ar reikėtų atsižvelgti į papildomas paslaugas. Tuo klausimu ESMA paaiškino, kad tam tikrais atvejais dėl skirtingos išlaidų struktūros kai kurios sandorių duomenų saugyklos gali nustatyti mažesnius VPĮFS duomenų teikimo mokesčius nei kitos tokios saugyklos. Dėl tokių mažesnių mokesčių gali būti pateikta daugiau VPĮFS duomenų, nei būtų galima manyti vertinant pagal sandorių duomenų saugyklos VPĮFS pajamas. Šiuo etapu, ESMA nuomone, laikantis tam tikro nuokrypio, priežiūros pastangos vis dar būtų proporcingos priežiūros mokesčiams, kurie taikomi atsižvelgiant į pagrindines pajamas. Tačiau ESMA pažymėjo, kad padėtis ateityje gali keistis. Be to, ESMA minėjo, kad kai kurios sandorių duomenų saugyklos gali naudoti kryžminį subsidijavimą: sumažinti mokesčius už pagrindines paslaugas ir padidinti mokesčius už papildomas paslaugas, kad sumokėtų mažesnius priežiūros mokesčius ESMA. ESMA pastebėjo, kad dėl tokios padėties gali atsirasti nesąžininga konkurencija, ir taip pat paminėjo, kad panašus susirūpinimą kėlęs klausimas buvo sprendžiamas Reglamentu dėl kredito reitingų agentūrų (KRA)
                  4
                atitinkamas papildomas paslaugas įtraukiant į formulę, pagal kurią nustatoma kredito reitingų agentūrų padengtina proporcinė išlaidų dalis.
            
            
               Šis pasiūlymas buvo išsamiai aptartas su viešų konsultacijų dalyviais. Kai kurie respondentai nesutiko su ESMA pasiūlymu ir rėmė ERIR principą, pagal kurį papildomos pajamos į formulę neįtraukiamos. Jų nuomone, nebūtinai esama tiesioginės papildomų paslaugų siūlymo ir didesnės apyvartos sąsajos. Vienas iš respondentų pasisakė už tai, kad apskaičiuojant sandorių duomenų saugyklų proporcines dalis būtų remiamasi sutvarkytų sandorių kiekiu, nes jis – vienintelis patikimas iš ESMA reikalaujamų priežiūros pastangų rodiklis. Kitas respondentas pasisakė už ERIR principą, ERIR formulėje pakeičiant kiekvienos sudedamosios dalies svarbą. Kita vertus, kiti rinkos dalyviai teigė, kad pagal ERIR principą į formulę įtraukus neužbaigtus sandorius, kyla nenumatytų problemų dėl tam tikrų išvestinių finansinių priemonių sandorių pobūdžio. Tie respondentai pritarė ESMA pasiūlymui, teigdami, kad vien pagrindinės pajamos tiksliai neatspindi ESMA atliktino priežiūros darbo masto.
            
            
               Remdamasi šia nuomone, ESMA galutinėje ataskaitoje pasiūlė formulėje kaip parametrą naudoti tiek pajamas iš pagrindinių VPĮFS paslaugų, tiek pajamas iš papildomų VPĮFS paslaugų. Tai atspindi Europos Parlamento narių nuomones: jie taip pat pasisakė už tai, kad papildomos paslaugos būtų įtrauktos dėl klaidingų paskatų rizikos (t. y. kryžminio subsidijavimo), be to, tai būtų suderinama su Reglamente dėl KRA taikomu principu ir patenkintas išsamių parametrų poreikis. Kaip nurodyta, ESMA šiuos klausimus nagrinėjo galutinėje ataskaitoje.
            
            
               Minimalūs metiniai priežiūros mokesčiai
            
            
               Kadangi vykdant sandorių duomenų saugyklų priežiūrą būtina vykdyti kiekvienos sandorių duomenų saugyklos minimalią priežiūros veiklą, ESMA pasiūlė minimalius priežiūros mokesčius, panašiai kaip pagal ERIR taikomą principą. Atsižvelgdama į panašumus su ERIR, ESMA pasiūlė nustatyti 30 000 EUR minimalų mokestį. ESMA numato, kad minimali priežiūros veikla bus su VPĮFS reglamentu susijusi veikla, t. y. čia ESMA sinergijos su ERIR nenumato. Todėl ESMA siūlo tą patį minimalų mokestį naujoms sandorių duomenų saugykloms ir jau pagal ERIR įregistruotoms saugykloms.
            
            
               Dalis viešų konsultacijų respondentų pritarė ESMA pasiūlymui dėl minimalaus priežiūros mokesčio. Kiti respondentai teigė, kad, kaip reikalaujama pagal VPĮFS reglamentą, mokesčiai turėtų būti proporcingi sandorių duomenų saugyklų apyvartai ir minimalūs mokesčiai turėtų būti koreguojami (t. y. sumažinami), kad būtų atspindėtos tik papildomos išlaidos, kurių reikia, kai registracija išplečiama.
            
            
               Galutinėje ataskaitoje ESMA laikosi savo pirminio pasiūlymo, teigdama, kad minimalūs mokesčiai turi padengti ESMA pastoviąsias išlaidas ir kad šiuo atveju su ERIR sinergijos nėra, kad būtų galima pagrįsti sumažintą mokesčių dydį. 
            
            
               Pirmųjų metų priežiūros mokesčiai
            
            
               Konsultacijoms skirtame dokumente ESMA, remdamasi ERIR patirtimi, paaiškino, kad per pirmuosius mėnesius po sandorių duomenų saugyklos registracijos ESMA priežiūros pastangos nėra susijusios su sandorių duomenų saugyklos veiklos mastu, o yra panašios visoms sandorių duomenų saugykloms ir apytiksliai lygios priežiūros pastangoms registracijos metu. Šiuo klausimu ESMA pažymėjo, kad, remiantis VPĮFS reglamentu, pareigos teikti duomenis vykdymas prasideda tik praėjus 12 mėnesių po teikiamų duomenų techninių reguliavimo standartų priėmimo pagal VPĮFS reglamento 4 straipsnio 9 dalį. Tuo klausimu ESMA laikėsi nuomonės, kad jeigu registracija įvyksta tam tikrais metais ir pareiga teikti duomenis pagal VPĮFS reglamentą atsiranda kitais metais, išlaidos bus mažesnės nei įprastais tipinės priežiūros metais, o jeigu sandorių duomenų saugyklos registracija įvyksta tais pačiais metais, kuriais atsiranda prievolė teikti VPĮFS duomenis, susidariusi padėtis būtų panašesnė į įprastą priežiūros vykdymo padėtį.
            
         
         
            
               Atsižvelgdama į tai, ESMA pasiūlė tris pirmųjų metų priežiūros mokesčių apskaičiavimo scenarijus.
            
            
               Pagal pirmąjį scenarijų, kai registracija įvyksta tam tikrais metais ir pareiga teikti duomenis pagal VPĮFS reglamentą atsiranda kitais metais, ESMA siūlo pirmųjų metų mokestį riboti iki registracijos mokesčio dydžio, kuris apskaičiuojamas pagal formulę, kad mokestis būtų proporcingai mažesnis, kai registracija vykdoma metų pabaigoje.
            
            
               Pagal antrąjį scenarijų (pareiga teikti duomenis pagal VPĮFS reglamentą atsiranda per pirmuosius šešis registracijos metų mėnesius) ESMA siūlo mokestį apskaičiuoti ekstrapoliuojant pereinamojo laikotarpio apyvartą – principas panašus į ERIR laikinąsias taisykles, kurios taikomos antraisiais duomenų teikimo metais.
            
            
               Pagal trečiąjį scenarijų (pareiga teikti duomenis pagal VPĮFS reglamentą atsiranda per paskutinius šešis registracijos metų mėnesius) ESMA siūlo mokesčius apskaičiuoti remiantis sandorių duomenų saugyklos registracijos mokesčiu.
            
            
               Dauguma respondentų, kad galėtų planuoti savo išlaidas, pirmenybę teikė vienam principui, kurio laikomasi pirmiau aprašytame pirmajame scenarijuje.
            
            
               ESMA siūlo palikti visus pirmiau minėtus scenarijus, nes jie labiau atspindi faktines ESMA išlaidas ir priežiūros pastangas.
            
            
               Pripažinimo mokesčiai
            
            
               Kiek tai susiję su pripažinimo išlaidomis, ESMA pažymi, kad ji dar nėra tvarkiusi trečiosios valstybės sandorių duomenų saugyklos paraiškos dėl pripažinimo, tačiau atsižvelgiant į procedūrų pagal ERIR ir VPĮFS reglamentą panašumus, ji mano, kad tiek trečiosios valstybės sandorių duomenų saugyklos pripažinimo mokesčiai, tiek vykdomos priežiūros mokesčiai pagal abu reglamentus turėtų būti identiški.
            
            
               Atsižvelgiant į tai ir panašumus su pripažinimo pagal ERIR nuostatomis, ESMA siūlė išlaikyti tą pačią mokesčių struktūrą ir dydį kaip ERIR. Konkrečiai ESMA pasiūlė, kad trečiosios valstybės sandorių duomenų saugyklos pirmą kartą mokėtų pripažinimo mokestį, kurį sudarytų dvi sudedamosios dalys: 1) 20 000 EUR už paraiškos dėl pripažinimo tvarkymą ir 2) suma, kuri susidaro dėl bendradarbiavimo susitarimo sudarymo išlaidų, kaip numatyta, – 35 000 EUR. Be to, kai registracija dėl pripažinimo išplečiama, ESMA pasiūlė pirmąją sudedamąją dalį – paraiškos dėl pripažinimo tvarkymą – sumažinti 50 %, tai atitinka 10 000 EUR, nes yra sinergijos su ERIR registracijos procesu. Kai registracija išplečiama, ESMA pasiūlė antrąją sudedamąją dalį palikti nepakeistą.
            
            
               ESMA pasiūlė nustatyti 5 000 EUR vykdomo pripažinimo mokestį, panašų į vykdomo pripažinimo mokestį pagal ERIR.
            
            
               Nors rinkos dalyviai iš esmės pritarė ESMA pasiūlymui, jie išreiškė susirūpinimą, kad trečiosios valstybės sistemos vertinimo ir bendradarbiavimo susitarimų sudarymo išlaidų įvertis yra per didelis. Tačiau ESMA laikosi savo įverčio, teigdama, kad vertinimai pagal VPĮFS reglamentą ir ERIR yra skirtingi ir kad nėra aišku, ar trečiosios valstybės institucija, atsakinga už išvestinių finansinių priemonių ir VPĮFS sandorių duomenų saugyklų priežiūrą, būtų ta pati, taigi nėra priežasčių manyti, kad atsirastų sinergijos, dėl kurios sumažėtų priežiūros pastangos, ir tuo būtų galima pagrįsti sumažintus mokesčius. 
            
            
               Mokėjimo ir kompensavimo sąlygos 
            
            
               Kadangi mokesčiai turi padengti ESMA išlaidas, ESMA siūlo visus registracijos mokesčius sumokėti paraiškos teikimo metu. Siekdama išvengti netikrų paraiškų, ESMA siūlo atsisakyti galimybės atsiimti paraišką.
            
            
               Be to, ESMA siūlo metinius priežiūros mokesčius, panašiai kaip ERIR, sumokėti dviem dalimis. Taigi, pirmoji įmoka būtų mokama iki kiekvienų metų vasario 28 d. Tačiau ESMA siūlo pakeisti antrosios įmokos mokėjimo datą: vietoj rugpjūčio 31 d. nustatyti spalio 31 d., kad būtų geriau atsižvelgiama į galimas nenumatytas paraiškas dėl registracijos arba pripažinimo. Dauguma respondentų šiam požiūriui neprieštaravo.
            
            
               Galiausiai ESMA siūlo visus mokesčius rinkti ESMA – ji kompensuos nacionalinių institucijų patirtas išlaidas dėl priežiūros užduočių, kurias joms pavedė ESMA, vykdymo. Respondentai pritarė ESMA pasiūlymui.
            
            
               Šiame reglamente laikomasi priemonių, kurias ESMA siūlė techninėje rekomendacijoje.
            
            
               3.1.Sąnaudų ir naudos analizė
            
            
               Dėl sandorių duomenų saugyklų registracijos ir trečiųjų valstybių sandorių duomenų saugyklų pripažinimo, taip pat dėl ESMA ir nacionalinių institucijų vykdomos tų saugyklų priežiūros, susidaro priežiūros išlaidų. Pagal VPĮFS reglamentą reikalaujama, kad šias išlaidas sandorių duomenų saugyklos padengtų proporcingai savo apyvartai. Panašu, kad sandorių duomenų saugyklos visas šias išlaidas arba didelę jų dalį turėtų perkelti duomenis teikiančioms sandorio šalims sandorių duomenų saugyklų taikomais mokesčiais.
            
            
               Tikėtina, kad bendros sandorių duomenų saugyklų priežiūros išlaidos gali būti apytikriai tokios pačios kaip ir pagal ERIR veikiančių sandorių duomenų saugyklų, t. y. 2,5 mln. EUR (žr. pirmiau nurodytus ESMA skaičiavimus). Ši suma yra didelė, palyginti su bendromis sandorių duomenų saugyklų pareigų laikymosi išlaidomis, kurias apskaičiavo „Europe Economics“
                  5
               : 3,4–6,5 mln. EUR vienkartinių išlaidų ir 1,6–2,1 mln. EUR einamųjų metinių išlaidų, tenkančių vienai sandorių duomenų saugyklai. Tikėtina, kad sandorių duomenų saugyklos išlaidas perkels duomenis teikiančioms šalims, todėl jos turėtų būti lyginamos su bendromis duomenis teikiančių šalių išlaidomis. „Europe Economics“ apskaičiavo, kad bendros vienkartinės sektoriaus išlaidos būtų 151–198 mln. EUR, o bendros einamosios metinės sektoriaus išlaidos – 44–59 mln. EUR. Atsižvelgiant į tai, 2,5 mln. EUR ESMA metinės priežiūros išlaidos yra ne tokios didelės.
            
            
               Bet kokiu atveju šias išlaidas atsvertų nauda: padidėtų skaidrumas, o reguliavimo institucijos gautų reguliarius ir išsamius duomenis apie VPĮFS rinką. Tokia informacija leistų reguliavimo institucijoms stebėti ir nustatyti sisteminės rizikos, kuri kyla dėl per didelio sverto susidarymo ir dėl terminų bei likvidumo keitimo už tradicinės bankų sistemos ribų, susidarymą ir prireikus imtis prevencinių priemonių.
            
         
         
            
               3.2.Proporcingumo principas
            
            
               Šiuo reglamentu nustatomi sandorių duomenų saugyklų mokesčiai ir nurodomos jų rūšys, dydžiai ir mokėjimo būdas. Mokesčių tikslas – visiškai padengti ESMA išlaidas, susijusias su sandorių duomenų saugyklų priežiūra, kad nesusidarytų didelis deficitas arba perteklius. Mokesčiai yra suderinti, kad šį tikslą būtų galima pasiekti, taigi jie yra proporcingi.
            
            
               Atsižvelgiant į tai, kas išdėstyta pirmiau, šiuo reglamentu užtikrinamas proporcingas VPĮFS reglamento taisyklių taikymas, taigi atsižvelgiama į proporcingumo principą.
            
            
               3.3.Subsidiarumo principas
            
            
               Šio reglamento tikslas – nustatyti mokesčių rūšis ir sumą, kurią sandorių duomenų saugykla turi sumokėti ESMA, kad būtų padengtos ESMA patiriamos priežiūros išlaidos.
            
            
               Valstybės narės pačios negali imtis tokių veiksmų, nes tie mokesčiai turi būti suderinti visoje ES, kad būtų užtikrintas sąžiningas išlaidų pasiskirstymas tarp sandorių duomenų saugyklų ir vienodos sąlygos ES. Šis reglamentas papildo VPĮFS reglamentą, kartu juo laikomasi proporcingumo principo, kaip nurodyta pirmiau, taigi jis atitinka subsidiarumo principą.
            
            
               4.DELEGUOTOJO AKTO TEISINIAI ASPEKTAI
            
            
               Siūlomo mokesčiams skirto reglamento I skyriuje nustatomos bendrosios nuostatos, visų pirma:
            
            
               ·1 straipsnyje nustatoma, kokias išlaidas padengs mokesčiai. Pasiūlyme nenumatyta jokių papildomų išlaidų, susijusiu su personalu.
            
            
               ·2 straipsnyje apibrėžiama sandorių duomenų saugyklų pagrindu imama apyvarta, kuria remiantis bus taikomi priežiūros mokesčiai.
            
            
               ·3 straipsnyje numatoma galimybė peržiūrėti mokesčių dydį, jeigu susidaro didelis deficitas arba perteklius ir jis nuolat kartojasi.
            
            
               II skyriuje nustatomos pagal VPĮFS reglamentą sandorių duomenų saugykloms taikomų mokesčių rūšys:
            
            
               ·4 straipsnyje išvardijamos mokėtinų mokesčių rūšys.
            
            
               ·5 straipsnyje nurodomas taikomas vienkartinis registracijos ir registracijos išplėtimo mokestis, kuris atspindi išlaidas, kurias patiria ESMA nagrinėdama registracijos paraišką arba paraišką dėl registracijos išplėtimo.
            
            
               ·6 straipsnyje nurodomi taikytini metiniai priežiūros mokesčiai, kurie padengia ESMA vykdomos priežiūros veiklos išlaidas ir bus proporcingi sandorių duomenų saugyklos pagrindu imamai apyvartai. Fiksuotoms administracinėms priežiūros išlaidoms padengti nustatomas minimalus priežiūros mokestis.
            
            
               ·7 straipsnyje nurodomi pripažinimo mokesčiai, taikomi trečiųjų valstybių sandorių duomenų saugykloms.
            
            
               III skyriuje apibrėžiama mokėjimų tvarka ir, visų pirma, galimas mokesčių kompensavimas:
            
            
               ·8 straipsnyje nurodoma bendra mokėjimų tvarka. Mokėjimai turi būti atliekami eurais. Už vėluojančius mokėjimus taip pat kasdien skaičiuojami delspinigiai.
            
            
               ·9 straipsnyje nurodoma registracijos mokesčių, kurių visa suma mokama pateikiant registracijos paraišką, mokėjimo tvarka.
            
            
               ·10 straipsnyje nurodoma metinių priežiūros mokesčių, mokėtinų dviem dalimis (kiekvienų metų vasario ir spalio mėnesiais), mokėjimo tvarka.
            
         
         
            
               ·11 straipsnyje nurodoma pripažinimo mokesčių, kurių visa suma mokama teikiant paraišką dėl pripažinimo, ir metinio priežiūros mokesčio, mokamo kiekvienų metų vasario mėn., mokėjimo tvarka.
            
            
               ·12 straipsnyje nustatomas kompetentingų institucijų išlaidų, patirtų vykdant ESMA pavestas ir VPĮFS reglamente nustatytas užduotis, kompensavimas. 
            
            
               IV skyriuje nustatomos pereinamojo laikotarpio ir baigiamosios nuostatos:
            
            
               ·13 straipsnyje nustatoma, kaip apskaičiuojami ir sandorių duomenų saugyklų mokami pirmųjų metų tarpiniai priežiūros mokesčiai.
            
            
               ·14 straipsnyje nurodoma registracijos mokesčių ir trečiųjų valstybių duomenų saugyklų mokesčių mokėjimo tvarka 2019 m.
            
            
               ·15 straipsnyje nustatomas 2019 m. įregistruotų sandorių duomenų saugyklų mokėtinas 2020 m. metinis priežiūros mokestis.
            
            
               ·16 straipsnyje nustatoma teisės akto įsigaliojimo data. 
            
            
               Deleguotojo reglamento priede nustatomas 13 straipsnyje apibrėžtų pirmųjų metų tarpinių priežiūros mokesčių apskaičiavimo metodas ir mokėjimo sąlygos.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 12 13
            
            
               kuriuo Europos Parlamento ir Tarybos reglamentas (ES) 2015/2365 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012
                  6
               , ypač į jo 11 straipsnio 2 dalį,
            
            
               kadangi:
            
            
               (1)Europos Parlamento ir Tarybos reglamento (ES) Nr. 1095/2010
                  7
                62 straipsnyje numatyta, kad Europos vertybinių popierių ir rinkų institucijos (ESMA) pajamas turėtų sudaryti šiai institucijai Sąjungos teisės aktuose nustatytais atvejais mokami mokesčiai kartu su nacionalinių valdžios institucijų įnašais ir Sąjungos subsidija;
            
            
               (2)Sąjungoje įsteigtoms sandorių duomenų saugykloms turėtų būti taikomas registracijos mokestis, kuriuo padengiamos ESMA patiriamos registracijos paraiškos tvarkymo išlaidos; 
            
            
               (3)ESMA patiriamos registracijos paraiškos tvarkymo išlaidos bus didesnės, jeigu sandorių duomenų saugykla teiks papildomų paslaugų. Tokių papildomų paslaugų teikimas yra tikėtinos didesnės apyvartos ir didesnių išlaidų, susijusių su registracijos paraiškos vertinimu, rodiklis. Todėl nustatant registracijos mokesčius sandorių duomenų saugyklos turėtų būti skirstomos į dvi kategorijas pagal tikėtiną bendrą apyvartą (didesnė ir mažesnė tikėtina bendra apyvarta), kuriai turėtų būti taikomi skirtingi registracijos mokesčiai, priklausomai nuo to, ar saugyklos ketina teikti papildomų paslaugų;
            
            
               (4)jeigu sandorių duomenų saugykla, kuri jau yra įregistruota pagal Europos Parlamento ir Tarybos reglamentą (ES) Nr. 648/2012
                  8
               , teikia paraišką dėl registracijos išplėtimo, išlaidos, kurių reikia siekiant tiksliai įvertinti ir išnagrinėti paraišką, būtų mažesnės nei naujos registracijos, nes ESMA jau turi svarbios informacijos apie paraišką pateikusią sandorių duomenų saugyklą. Todėl paraišką teikianti sandorių duomenų saugykla turėtų mokėti sumažintą mokestį. Jeigu sandorių duomenų saugykla, kuri dar nėra įregistruota pagal Reglamentą (ES) Nr. 648/2012, vienu metu teikia paraiškas dėl registracijos ir pagal Reglamentą (ES) Nr. 648/2012, ir pagal Reglamentą (ES) 2015/2365, išlaidos, kurių reikia siekiant tiksliai įvertinti ir išnagrinėti paraiškas, taip pat būtų mažesnės dėl sinergijos, kai tų pačių rūšių dokumentai peržiūrimi vieną kartą. Kai paraiškos teikiamos vienu metu, sandorių duomenų saugykla turėtų sumokėti visą mokėtiną registracijos mokestį pagal Reglamentą (ES) Nr. 648/2012 ir sumažintą registracijos išplėtimo mokestį pagal Reglamentą (ES) 2015/2365;
            
         
         
            
               (5)jeigu po registracijos sandorių duomenų saugykla pradeda teikti papildomas paslaugas ir dėl to patenka į didesnės tikėtinos bendros apyvartos kategoriją, ta sandorių duomenų saugykla turėtų sumokėti pradinio registracijos mokesčio ir jos didesnės tikėtinos apyvartos kategoriją atitinkančio registracijos mokesčio skirtumą. Tačiau kai sandorių duomenų saugykla nustoja siūlyti papildomas paslaugas po registracijos, ESMA jos išlaidų neturėtų kompensuoti, nes išlaidos, kurių reikia didelės apyvartos sandorių duomenų saugyklos paraiškai įvertinti, jau buvo padarytos registracijos metu;
            
            
               (6)siekiant atgrasyti nuo nepagrįstų paraiškų teikimo, registracijos mokestis neturėtų būti grąžinamas nei tada, kai paraiškos teikėjas atsiima paraišką registracijos proceso metu, nei tada, kai registruoti atsisakoma;
            
            
               (7)siekiant veiksmingai naudoti ESMA biudžetą ir kartu palengvinti valstybėms narėms ir Sąjungai tenkančią finansinę naštą, reikia užtikrinti, kad sandorių duomenų saugyklos padengtų bent visas su jų priežiūra susijusias išlaidas. Turėtų būti nustatyti tokio dydžio priežiūros mokesčiai, kad nesusidarytų didelio su sandorių duomenų saugyklų veikla susijusio pertekliaus arba deficito. Jeigu susidarytų deficitas, ESMA iš sandorių duomenų saugyklų nesumokėtų mokesčių neturėtų susigrąžinti. Jeigu deficitas būtų didelis, ESMA turėtų išanalizuoti jo priežastis ir iš dalies pakeisti savo orientacines kito biudžeto sudarymo laikotarpio priežiūros išlaidas. Kiek tai susiję su pertekliumi, permokėti mokesčiai sandorių duomenų saugykloms neturėtų būti grąžinami;
            
            
               (8)siekiant užtikrinti sąžiningą ir aiškų mokesčių paskirstymą, kuris kartu atspindėtų faktines administravimo pastangas, skirtas kiekvienam prižiūrimam subjektui, priežiūros mokestis turėtų būti skaičiuojamas remiantis sandorių duomenų saugyklos pagrindinės veiklos ir jos papildomų paslaugų apyvarta. Siekiant apskaičiuoti pagrindu imamą apyvartą, būtina atskirti papildomas paslaugas, kurios tiesiogiai susijusios su pagrindinių centralizuoto vertybinių popierių įsigijimo finansavimo sandorių (VPĮFS) duomenų rinkimo ir saugojimo paslaugų teikimu pagal Reglamentą (ES) 2015/2365, kaip antai agento vykdomą skolinimą ir užtikrinimo priemonės valdymą, arba paslaugas, susijusias su centralizuotu VPĮFS ir išvestinių finansinių priemonių duomenų rinkimu ir saugojimu, kaip antai sandorių suderinimą, sandorių patvirtinimą, užtikrinimo priemonės vertinimą ir trečiosios šalies vykdomą duomenų teikimą. Sandorių duomenų saugyklai taikomi priežiūros mokesčiai turėtų būti proporcingi tos atskiros sandorių duomenų saugyklos veiklai, palyginti su visų įregistruotų ir prižiūrimų sandorių duomenų saugyklų bendra veikla atitinkamais metais. Tačiau atsižvelgiant į tai, kad egzistuoja kai kurios fiksuotos sandorių duomenų saugyklų priežiūros administracinės išlaidos, turėtų būti nustatytas minimalus metinis priežiūros mokestis. Pagal Reglamentą (ES) Nr. 648/2012 mokami priežiūros mokesčiai šiai sumai poveikio neturi;
            
            
               (9)siekiant padengti trečiųjų valstybių sandorių duomenų saugyklų pripažinimo ir metines administracines priežiūros išlaidas, turėtų būti nustatytos tokioms duomenų saugykloms, kurios kreipiasi dėl pripažinimo Sąjungoje pagal Reglamentą (ES) 2015/2365, taikomų mokesčių taisyklės. Šiuo atveju pripažinimo mokestį turėtų sudaryti dvi sudedamosios dalys: išlaidos, kurių reikia, kad ESMA sutvarkytų tokių trečiųjų valstybių sandorių duomenų saugyklų paraiškas dėl pripažinimo pagal to reglamento 19 straipsnio 4 dalį, ir išlaidos, kurių reikia bendradarbiavimo susitarimams su kompetentingomis trečiosios valstybės, kurioje paraišką teikianti sandorių duomenų saugykla yra įregistruota, institucijomis sudaryti pagal to reglamento 20 straipsnį. Su bendradarbiavimo susitarimų sudarymu susijusios išlaidos turėtų būti paskirstytos pripažintoms tos pačios trečiosios valstybės sandorių duomenų saugykloms. Be to, trečiųjų valstybių sandorių duomenų saugykloms turėtų būti taikomas metinis priežiūros mokestis;
            
            
               (10)jeigu trečiųjų valstybių sandorių duomenų saugykla, kuri jau yra pripažinta pagal Reglamentą (ES) Nr. 648/2012, teikia paraišką dėl jos pripažinimo registracijos išplėtimo, paraiškos tvarkymo išlaidos turėtų būti mažesnės už naujos paraiškos tvarkymo išlaidas dėl tvarkos pagal Reglamentą (ES) Nr. 648/2012 ir Reglamentą (ES) 2015/2365 sinergijos. Todėl pripažinimo mokesčio sudedamoji dalis, susijusi su paraiškos tvarkymu, turėtų būti sumažinta. Kita vertus, bendradarbiavimo susitarimo sudarymo išlaidos susijusios su konkrečiomis Reglamento (ES) 2015/2365 laikymosi išlaidomis. Todėl pripažinimo mokesčio sudedamoji dalis, susijusi su bendradarbiavimo susitarimais, neturėtų priklausyti nuo to, ar yra sudarytas bendradarbiavimo susitarimas pagal Reglamentą (ES) Nr. 648/2012;
            
            
               (11)ESMA vykdomos pripažintų trečiųjų valstybių sandorių duomenų saugyklų priežiūros funkcijos daugiausia susijusios su bendradarbiavimo susitarimų įgyvendinimu, įskaitant veiksmingą atitinkamų institucijų apsikeitimą duomenimis. Šių funkcijų vykdymo išlaidas turėtų padengti metiniai priežiūros mokesčiai, taikomi pripažintoms sandorių duomenų saugykloms. Kadangi šios išlaidos bus daug mažesnės negu ESMA patirtos įregistruotų sandorių duomenų saugyklų tiesioginės priežiūros Sąjungoje išlaidos, pripažintoms sandorių duomenų saugykloms taikomi priežiūros mokesčiai turėtų būti gerokai mažesni negu minimalus priežiūros mokestis, taikomas ESMA tiesiogiai prižiūrimoms įregistruotoms sandorių duomenų saugykloms; 
            
            
               (12)vykdydamos veiklą pagal Reglamentą (ES) 2015/2365 ir bet kokias užduotis, kurias ESMA paveda nacionalinėms kompetentingoms institucijoms pagal Reglamento (ES) Nr. 648/2010 74 straipsnį ir pagal Reglamento (ES) 2015/2365 9 straipsnio 1 dalį, nacionalinės kompetentingos institucijos patiria išlaidų. Šias išlaidas taip pat turėtų padengti ESMA sandorių duomenų saugykloms taikomi mokesčiai. Kad kompetentingos institucijos nepatirtų nuostolių arba negautų pelno už pavestų užduočių vykdymą ar ESMA suteiktą pagalbą, ESMA turėtų kompensuoti faktines tų nacionalinių kompetentingų institucijų patirtas išlaidas; 
            
            
               (13)kadangi tais metais, kai sandorių duomenų saugykla įregistruojama, apie jos veiklą bus turima nedaug duomenų, tarpinis priežiūros mokestis turėtų būti apskaičiuojamas remiantis tos sandorių duomenų saugyklos priežiūros būtinų išlaidų pirmais metais įverčiu. Tiksliai apskaičiuojant mokestį reikėtų atsižvelgti į sandorių duomenų saugyklos registracijos datą ir pareigos teikti duomenis pagal Reglamento (ES) 2015/2365 4 straipsnio 1 dalį pradžios datą, kad būtų tiksliai atspindėtas priežiūros, kurią ESMA turi vykdyti, mastas. Jeigu pagal teisės aktą sandorių duomenų saugykla pradeda teikti duomenis tik kitais metais po jos registracijos, tarpinis priežiūros mokestis už registracijos metus turėtų būti grindžiamas registracijos mokesčiu. Taip yra dėl to, kad išlaidos, kurių reikia sandorių duomenų saugyklos, kuri dar neteikia duomenų, priežiūrai, yra palyginamos su išlaidomis, kurių reikia registracijos paraiškai įvertinti. Atsižvelgiant į laiką nuo registracijos iki metų pabaigos, suma koreguojama pro rata, darant prielaidą, kad standartinės registracijos procesui reikia 150 darbo dienų. Jeigu pagal teisės aktą sandorių duomenų saugykla pradeda teikti duomenis per pirmuosius šešis jos registracijos metų mėnesius, tarpinis priežiūros mokestis turėtų būti apskaičiuojamas remiantis pagrindu imama apyvarta, kuri atspindi sandorių duomenų saugyklos pirmojo pusmečio pajamas. Jeigu pagal teisės aktą sandorių duomenų saugykla pradeda teikti duomenis per paskutinius šešis jos registracijos metų mėnesius, tarpinis priežiūros mokestis turėtų būti apskaičiuojamas remiantis sandorių duomenų saugyklos registracijos mokesčio dydžiu. Taip yra dėl to, kad pagrindu imamai apyvartai taikyti esama nedaug duomenų;
            
            
               (14)2019 m. įregistruotos sandorių duomenų saugyklos nepradės teikti duomenų teikimo paslaugų iki 2019 m. pabaigos ir jų veiklos mastas 2019 m. veikiausiai bus artimas nuliui. Todėl jų 2020 m. metinis priežiūros mokestis turėtų būti apskaičiuojamas remiantis pagrindu imama apyvarta pirmąjį 2020 m. pusmetį;
            
            
               (15)šis reglamentas turėtų tapti pagrindu ESMA teisei taikyti mokesčius sandorių duomenų saugykloms,
            
            
               PRIĖMĖ ŠĮ REGLAMENTĄ:
            
            
               I SKYRIUS
                  Bendrosios nuostatos
            
            
               1 straipsnis
            
            
               Visų priežiūros išlaidų kompensavimas
            
            
               Iš sandorių duomenų saugykloms taikomų mokesčių padengiamos:
            
            
               (a)visos ESMA patiriamos sandorių duomenų saugyklų registracijos ir priežiūros, vykdomos pagal Reglamentą (ES) 2015/2365, išlaidos, įskaitant išlaidas, susijusias su sandorių duomenų saugyklų pripažinimu, ir išlaidas, susijusias su sandorių duomenų saugyklų, kurios jau buvo įregistruotos arba pripažintos pagal Reglamentą (ES) Nr. 648/2012, registracijos išplėtimu arba pripažinimo išplėtimu;
            
            
               (b)visos kompetentingoms institucijoms kompensuojamos išlaidos, patirtos toms institucijoms vykdant veiklą pagal Reglamentą (ES) 2015/2365 ir bet kokias pavestas užduotis pagal Reglamento (ES) Nr. 648/2012 74 straipsnį ir pagal Reglamento (ES) 2015/2365 9 straipsnį.
            
            
               2 straipsnis
            
            
               Pagrindu imama apyvarta
            
         
         
            
               1.Tik pagal Reglamentą (ES) 2015/2365 įregistruotos sandorių duomenų saugyklos šio reglamento tikslais saugo audituotas ataskaitas, kuriose atskiriami bent tokie elementai:
            
            
               (a)pajamos, gautos vykdant pagrindines funkcijas – centralizuotai rinkti ir saugoti VPĮFS duomenis pagal Reglamentą (ES) 2015/2365;
            
            
               (b)pajamos, gautos teikiant papildomas paslaugas, kurios tiesiogiai susijusios su centralizuotu VPĮFS duomenų rinkimu ir saugojimu pagal Reglamentą (ES) 2015/2365.
            
            
               Sandorių duomenų saugyklos pagrindu imamos pajamos iš papildomų paslaugų konkrečiais metais (n) yra pajamos iš b punkte nustatytų paslaugų.
            
            
               2.Ir pagal Reglamentą (ES) 2015/2365, ir pagal Reglamentą (ES) Nr. 648/2012 įregistruotos sandorių duomenų saugyklos šio reglamento tikslais saugo audituotas ataskaitas, kuriose atskiriami bent tokie elementai:
            
            
               (a)pajamos, gautos vykdant pagrindines funkcijas – centralizuotai rinkti ir saugoti VPĮFS duomenis pagal Reglamentą (ES) 2015/2365;
            
            
               (b)pajamos, gautos vykdant pagrindines funkcijas – centralizuotai rinkti ir saugoti išvestinių finansinių priemonių duomenis pagal Reglamentą (ES) Nr. 648/2012;
            
            
               (c)pajamos, gautos teikiant papildomas paslaugas, kurios tiesiogiai susijusios su centralizuotu VPĮFS duomenų rinkimu ir saugojimu pagal Reglamentą (ES) 2015/2365;
            
            
               (d)pajamos, gautos teikiant papildomas paslaugas, kurios tiesiogiai susijusios tiek su centralizuotu VPĮFS duomenų rinkimu ir saugojimu pagal Reglamentą (ES) 2015/2365, tiek su centralizuotu išvestinių finansinių priemonių duomenų rinkimu ir saugojimu pagal Reglamentą (ES) Nr. 648/2012.
            
            
               Sandorių duomenų saugyklos pagrindu imamos pajamos iš papildomų paslaugų konkrečiais metais (n) yra toliau išvardytų elementų suma: 
            
            
               –pajamų, nurodytų c punkte, ir 
            
            
               –pajamų, nurodytų d punkte, dalies. 
            
            
               Pajamų, nurodytų d punkte, dalis lygi pajamoms, nurodytoms a punkte, padalintoms iš toliau išvardytų elementų sumos: 
            
            
               –pajamų, nurodytų a punkte, ir 
            
            
               –pajamų, nurodytų b punkte.
            
            
               3.Sandorių duomenų saugyklos pagrindu imama apyvarta konkrečiais metais (n) yra toliau išvardytų elementų suma: 
            
            
               –jos pajamų, gautų vykdant pagrindines funkcijas – centralizuotai rinkti ir saugoti VPĮFS duomenis pagal Reglamentą (ES) 2015/2365, remiantis ankstesnių metų (n − 1) audituotomis ataskaitomis, ir 
            
            
               –jos pagrindu imamų pajamų iš papildomų paslaugų, nustatytų pagal 1 ir 2 dalis, jei taikytina, remiantis ankstesnių metų (n − 1) audituotomis ataskaitomis, 
            
            
               padalinta iš toliau išvardytų elementų sumos: 
            
            
               –visų įregistruotų sandorių duomenų saugyklų bendrų pajamų, gautų vykdant pagrindines funkcijas – centralizuotai rinkti ir saugoti VPĮFS duomenis pagal Reglamentą (ES) 2015/2365, remiantis ankstesnių metų (n − 1) audituotomis ataskaitomis, ir 
            
         
         
            
               –visų įregistruotų sandorių duomenų saugyklų bendrų pagrindu imamų pajamų iš papildomų paslaugų, nustatytų pagal 1 ir 2 dalis, jei taikytina, remiantis ankstesnių metų (n − 1) audituotomis ataskaitomis.
            
            
               Taigi, konkrečios sandorių duomenų saugyklos pagrindu imama apyvarta (toliau pateiktoje formulėje – SDSi) skaičiuojama taip: 
            
            
            
            
               čia VPĮFS pajamos = pagrindinių VPĮFS paslaugų pajamos + pagrindu imamos papildomų paslaugų pajamos.
            
            
               4.Jei sandorių duomenų saugykla veiklą vykdė ne visus ankstesnius metus (n − 1), jos pagrindu imama apyvarta apskaičiuojama pagal 3 dalyje pateiktą formulę ekstrapoliuojant sandorių duomenų saugyklos vertę, apskaičiuotą tam mėnesių skaičiui, kurį sandorių duomenų saugykla vykdė veiklą tais metais (n − 1), visiems metams (n − 1). 
            
            
               3 straipsnis
            
            
               Mokesčių koregavimas
            
            
               Nustatomas toks už ESMA veiklą, susijusią su sandorių duomenų saugykloms, taikomų mokesčių dydis, kad nesusidarytų didelis deficitas arba perteklius.
            
            
               Nuolat pasikartojant dideliam pertekliui arba deficitui, Komisija mokesčių dydį peržiūri. 
            
            
            
               II SKYRIUS
                  Mokesčiai
            
            
               4 straipsnis
            
            
               Mokesčių rūšys
            
            
               1.Sąjungoje įsteigtoms sandorių duomenų saugykloms, teikiančioms registracijos paraišką pagal Reglamento (ES) 2015/2365 5 straipsnio 1 dalį, taikomi tokių rūšių mokesčiai:
            
            
               (a)registracijos ir registracijos išplėtimo mokesčiai pagal 5 straipsnį;
            
            
               (b)metiniai priežiūros mokesčiai pagal 6 straipsnį. 
            
            
               2.Trečiosiose valstybėse įsteigtoms sandorių duomenų saugykloms, teikiančioms paraišką dėl pripažinimo pagal Reglamento (ES) 2015/2365 19 straipsnio 4 dalį, taikomi tokių rūšių mokesčiai:
            
            
               (a)pripažinimo arba registracijos išplėtimo mokesčiai pagal 7 straipsnio 1 ir 2 dalis;
            
            
               (b)pripažintų sandorių duomenų saugyklų metiniai priežiūros mokesčiai pagal 7 straipsnio 3 dalį.
            
         
         
            
               5 straipsnis
            
            
               Registracijos mokestis ir registracijos išplėtimo mokestis
            
            
               1.Atskirų paraišką teikiančių sandorių duomenų saugyklų mokėtinas registracijos mokestis atspindi išlaidas, kurių reikia siekiant tiksliai įvertinti ir išnagrinėti registracijos paraišką arba paraišką dėl registracijos išplėtimo, atsižvelgiant į sandorių duomenų saugyklos teiksimas paslaugas, įskaitant visas papildomas paslaugas.
            
            
               2.Bet kurioje iš toliau nurodytų situacijų laikoma, kad sandorių duomenų saugykla teikia papildomas paslaugas:
            
            
               (a)kai ji teikia tiesiogines papildomas paslaugas; 
            
            
               (b)kai tai pačiai grupei kaip ir sandorių duomenų saugykla priklausantis subjektas teikia papildomas paslaugas;
            
            
               (c)kai subjektas, su kuriuo sandorių duomenų saugykla sudarė susitarimą dėl bendradarbiavimo teikiant paslaugas prekybos ar poprekybinės grandinės ar verslo linijos kontekste, teikia papildomas paslaugas.
            
            
               3.Jeigu sandorių duomenų saugykla neteikia papildomų paslaugų, kaip nurodyta 2 dalyje, laikoma, kad šios sandorių duomenų saugyklos tikėtina bendra apyvarta yra maža ir ji moka 65 000 EUR dydžio registracijos mokestį. 
            
            
               4.Jeigu sandorių duomenų saugykla teikia papildomas paslaugas, kaip nurodyta 2 dalyje, laikoma, kad šios sandorių duomenų saugyklos tikėtina bendra apyvarta yra didelė ir ji moka 100 000 EUR dydžio registracijos mokestį. 
            
            
               5.Jeigu sandorių duomenų saugykla teikia registracijos paraišką ir jau buvo įregistruota pagal Reglamento (ES) Nr. 648/2012 VI antraštinės dalies 1 skyrių, ta sandorių duomenų saugykla sumoka tokį registracijos išplėtimo mokestį:
            
            
               (a)50 000 EUR moka sandorių duomenų saugyklos, kurios teikia papildomas paslaugas, kaip nurodyta 2 dalyje;
            
            
               (b)32 500 EUR moka tikėtiną mažą apyvartą turinčios sandorių duomenų saugyklos, kurios neteikia papildomų paslaugų, kaip nurodyta 2 dalyje.
            
            
               6.Jeigu sandorių duomenų saugykla, kuri dar nėra įregistruota pagal Reglamentą (ES) Nr. 648/2012, vienu metu teikia registracijos paraiškas ir pagal Reglamentą (ES) Nr. 648/2012, ir pagal Reglamentą (ES) 2015/2365, ta sandorių duomenų saugykla moka visą mokėtiną registracijos mokestį pagal Reglamentą (ES) Nr. 648/2012, ir registracijos išplėtimo mokestį pagal 5 straipsnį.
            
            
               7.Jeigu iš esmės pasikeičia registracijos sąlygos, kaip nurodyta Reglamento (ES) 2015/2365 5 straipsnio 4 dalyje, ir dėl to pagal 3, 4 ir 5 dalis sandorių duomenų saugykla privalo mokėti didesnį registracijos mokestį negu sumokėtas iš pradžių, ta sandorių duomenų saugykla sumoka iš pradžių sumokėto registracijos mokesčio ir dėl esminio pokyčio taikytino didesnio registracijos mokesčio skirtumą.
            
            
               6 straipsnis
            
            
               Registruotų sandorių duomenų saugyklų ir sandorių duomenų saugyklų, kurios išplėtė savo registraciją, metiniai priežiūros mokesčiai 
            
            
               1.Registruotai sandorių duomenų saugyklai taikomas metinis priežiūros mokestis.
            
            
               2.Bendras metinis priežiūros mokestis ir konkrečios sandorių duomenų saugyklos metinis priežiūros mokestis konkrečiais metais (n) apskaičiuojamas taip:
            
            
               (a)bendras metinis priežiūros mokestis konkrečiais metais (n) yra numatomos išlaidos, susijusios su sandorių duomenų saugyklų veiklos priežiūra pagal Reglamentą (ES) 2015/2365 ir įtrauktos į tų metų ESMA biudžetą;
            
            
               (b)sandorių duomenų saugyklos metinis priežiūros mokestis konkrečiais metais (n) yra bendras metinis priežiūros mokestis, nustatytas pagal a punktą ir padalytas visoms n − 1 metais įregistruotoms sandorių duomenų saugykloms, proporcingai jų pagrindu imamai apyvartai, apskaičiuotai pagal 2 straipsnio 3 dalį.
            
         
         
            
               3.Bet kokiu atveju sandorių duomenų saugykla, kuri teikia registracijos paraišką arba paraišką dėl registracijos išplėtimo pagal Reglamento (ES) 2015/2365 5 straipsnio 5 dalį, moka ne mažesnį negu 30 000 EUR dydžio metinį priežiūros mokestį.
            
            
               7 straipsnis
            
            
               Trečiųjų valstybių sandorių duomenų saugyklų mokesčiai
            
            
               1.Sandorių duomenų saugykla, teikianti paraišką dėl pripažinimo pagal Reglamento (ES) 2015/2365 19 straipsnio 4 dalies a punktą, moka pripažinimo mokestį, apskaičiuojamą sudedant:
            
            
               (a)20 000 EUR; 
            
            
               (a)sumą, gautą padalinus 35 000 EUR iš bendro sandorių duomenų saugyklų iš tos pačios trečiosios valstybės, kurios yra arba pripažintos ESMA, arba pateikusios paraišką dėl pripažinimo, bet dar nėra pripažintos, skaičiaus.
            
            
               2.Sandorių duomenų saugykla, teikianti paraišką dėl registracijos išplėtimo pagal Reglamento (ES) 2015/2365 19 straipsnio 4 dalies b punktą, moka pripažinimo mokestį, apskaičiuotą sudedant 10 000 EUR sumą ir sumą, apskaičiuotą pagal 1 dalies b punktą.
            
            
               3.Sandorių duomenų saugykla, pripažinta pagal Reglamento (ES) 2015/2365 19 straipsnio 3 dalį, moka 5 000 EUR dydžio metinį priežiūros mokestį. 
            
            
            
               III SKYRIUS
                  Mokėjimo ir kompensavimo sąlygos
            
            
               8 straipsnis
            
            
               Bendra mokėjimo tvarka
            
            
               1.Visi mokesčiai mokami eurais. Jų mokėjimo būdai nurodyti 9, 10 ir 11 straipsniuose. 
            
            
               2.Už vėluojančius mokėjimus kasdien skaičiuojami delspinigiai, lygūs 0,1 % mokėtinos sumos.
            
            
               9 straipsnis
            
            
               Registracijos mokesčių mokėjimas
            
            
               1.Visas 5 straipsnyje nurodytas registracijos mokestis sumokamas, kai sandorių duomenų saugykla pateikia savo registracijos paraišką pagal Reglamento (ES) 2015/2365 5 straipsnio 5 dalį.
            
            
               2.Registracijos mokesčiai negrąžinami, jei sandorių duomenų saugykla atsiima registracijos paraišką prieš ESMA priimant pagrįstą sprendimą registruoti arba atsisakyti registruoti, arba jei registruoti atsisakoma. 
            
            
               10 straipsnis
            
            
               Metinių priežiūros mokesčių mokėjimas
            
         
         
            
               1.6 straipsnyje nurodytas metinis priežiūros mokestis už konkrečius metus mokamas dviem įmokomis.
            
            
               Pirmoji įmoka, lygi penkiems šeštadaliams apskaičiuoto metinio priežiūros mokesčio, sumokama iki tų metų vasario 28 d. Jeigu tuo metu dar nežinoma pagrindu imama apyvarta, apskaičiuojama pagal 2 straipsnį, apyvartos skaičiavimas grindžiamas paskutine pagrindu imama apyvarta pagal 2 straipsnį.
            
            
               Antroji įmoka sumokama iki spalio 31 d. Antrosios įmokos sumą sudaro pagal 6 straipsnį apskaičiuotas metinis priežiūros mokestis, atėmus pirmosios įmokos sumą.
            
            
               2.ESMA siunčia įmokų sąskaitas sandorių duomenų saugykloms ne vėliau kaip 30 dienų iki atitinkamos mokėjimo datos.
            
            
               11 straipsnis
            
            
               Trečiųjų valstybių sandorių duomenų saugyklų mokesčių mokėjimas
            
            
               1.Visi 7 straipsnio 1 ir 2 dalyse nurodyti pripažinimo mokesčiai sumokami sandorių duomenų saugyklai pateikiant savo paraišką dėl pripažinimo pagal Reglamento (ES) 2015/2365 19 straipsnio 4 dalį. Šie mokesčiai negrąžinami. 
            
            
               2.Kiekvieną kartą pagal Reglamento (ES) 2015/2365 19 straipsnio 4 dalį gavusi naują paraišką dėl trečiosios valstybės sandorių duomenų saugyklos pripažinimo, ESMA iš naujo perskaičiuoja 7 straipsnio 1 dalies b punkte nurodytą sumą.
            
            
               ESMA vienodomis dalimis grąžina jau pripažintoms tos pačios trečiosios valstybės sandorių duomenų saugykloms pagal 7 straipsnio 1 dalies b punktą apskaičiuotos sumos ir perskaičiavus gautos sumos skirtumą. Šis skirtumas grąžinamas tiesioginiu mokėjimu arba sumažinant kitais metais taikytinus mokesčius. 
            
            
               3.Pripažinta sandorių duomenų saugykla sumoka metinį priežiūros mokestį iki kiekvienų metų vasario mėn. pabaigos. ESMA nusiunčia mokėjimo sąskaitą pripažintai sandorių duomenų saugyklai ne vėliau kaip 30 dienų iki tos datos. 
            
            
               12 straipsnis
            
            
               Kompetentingų institucijų išlaidų kompensavimas
            
            
               1.Pagal šį reglamentą iš sandorių duomenų saugyklų registracijos, registracijos išplėtimo, priežiūros ir pripažinimo mokesčius renka tik ESMA. 
            
            
               2.ESMA kompensuoja kompetentingos institucijos faktines išlaidas, patirtas vykdant veiklą pagal Reglamentą (ES) 2015/2365 ir bet kokias pavestas užduotis pagal Reglamento (ES) Nr. 648/2012 74 straipsnį ir pagal Reglamento (ES) 2015/2365 9 straipsnio 1 dalį.
            
            
               IV SKYRIUS
                  Pereinamojo laikotarpio ir baigiamosios nuostatos
            
            
               13 straipsnis
            
            
               Tarpinių priežiūros mokesčių apskaičiavimas
            
            
               1.Jeigu pareiga teikti duomenis, nurodyta Reglamento (ES) 2015/2365 4 straipsnio 1 dalyje, pagal to reglamento 33 straipsnio 2 dalies a punktą prasideda metais, einančiais po sandorių duomenų saugyklos registracijos pagal Reglamento (ES) 2015/2365 5 straipsnio 5 dalį, sandorių duomenų saugykla savo registracijos metais sumoka pagal priedo 1 dalį apskaičiuotą tarpinį priežiūros mokestį.
            
            
               2.Jeigu pareiga teikti duomenis, nurodyta Reglamento (ES) 2015/2365 4 straipsnio 1 dalyje, pagal to reglamento 33 straipsnio 2 dalies a punktą prasideda per pirmuosius šešis sandorių duomenų saugyklos registracijos pagal Reglamento (ES) 2015/2365 5 straipsnio 5 dalį metų mėnesius, sandorių duomenų saugykla savo registracijos metais sumoka pagal priedo 2 dalį apskaičiuotą tarpinį priežiūros mokestį.
            
            
               3.Jeigu pareiga teikti duomenis, nurodyta Reglamento (ES) 2015/2365 4 straipsnio 1 dalyje, pagal to reglamento 33 straipsnio 2 dalies a punktą prasideda per paskutinius šešis sandorių duomenų saugyklos registracijos pagal Reglamento (ES) 2015/2365 5 straipsnio 5 dalį metų mėnesius, sandorių duomenų saugykla savo registracijos metais sumoka pagal priedo 3 dalį apskaičiuotą tarpinį priežiūros mokestį.
            
         
         
            
               14 straipsnis
            
            
               Registracijos mokesčių ir trečiųjų valstybių sandorių duomenų saugyklų mokesčių mokėjimas 2019 m.
            
            
               1.Sandorių duomenų saugyklos, 2019 m. pateikusios registracijos paraiškas pagal Reglamento (ES) 2015/2365 5 straipsnio 5 dalį, sumoka visą 6 straipsnyje nurodytą registracijos mokestį per 30 dienų nuo šio reglamento įsigaliojimo arba registracijos paraiškos pateikimo dieną, priklausomai nuo to, kuri data yra vėlesnė.
            
            
               2.Trečiųjų valstybių sandorių duomenų saugyklos, 2019 m. pateikusios paraiškas dėl pripažinimo pagal Reglamento (ES) 2015/2365 19 straipsnio 4 dalį, sumoka visą 7 straipsnio 1 arba 2 dalyje nurodytą pripažinimo mokestį per 30 dienų nuo šio reglamento įsigaliojimo arba paraiškos pateikimo dieną, priklausomai nuo to, kuri data yra vėlesnė.
            
            
               3.2019 m. pagal Reglamento (ES) 2015/2365 19 straipsnio 3 dalį pripažintos trečiųjų valstybių sandorių duomenų saugyklos sumoka visą 7 straipsnio 3 dalyje nurodytą 2019 m. metinį priežiūros mokestį per 60 dienų nuo šio reglamento įsigaliojimo arba 30 dienų nuo tada, kada ESMA praneša sandorių duomenų saugyklai apie sprendimą dėl pripažinimo, nurodytą Reglamento (ES) 2015/2365 19 straipsnio 7 dalyje, priklausomai nuo to, kuri data yra vėlesnė.
            
            
               15 straipsnis
            
            
               Sandorių duomenų saugyklų, kurios įregistruotos arba kurios registraciją išplėtė 2019 m., 2020 m. metinis priežiūros mokestis
            
            
               1.Sandorių duomenų saugyklos 2020 m. priežiūros mokestis yra bendras metinis priežiūros mokestis, nustatytas pagal 6 straipsnio 2 dalies a punktą ir padalytas visoms 2019 m. įregistruotoms sandorių duomenų saugykloms, proporcingai pagrindu imamai apyvartai, apskaičiuotai pagal 2 straipsnį.
            
            
               2.Siekiant apskaičiuoti 2019 m. pagal Reglamento (ES) 2015/2365 5 straipsnio 5 dalį įregistruotos sandorių duomenų saugyklos 2020 m. metinį priežiūros mokestį pagal 6 straipsnį, sandorių duomenų saugyklos pagrindu imama apyvarta yra toliau išvardytų elementų suma: 
            
            
               –pajamų, gautų vykdant pagrindines funkcijas – centralizuotai rinkti ir saugoti VPĮFS duomenis laikotarpiu nuo 2020 m. sausio 1 d. iki 2020 m. birželio 30 d., ir 
            
            
               –pagrindu imamų pajamų iš sandorių duomenų saugyklos papildomų paslaugų pagal 2 straipsnio 1 ir 2 dalis laikotarpiu nuo 2020 m. sausio 1 d. iki 2020 m. birželio 30 d., 
            
            
               padalinta iš toliau išvardytų elementų sumos: 
            
            
               –visų įregistruotų sandorių duomenų saugyklų bendrų pajamų, gautų vykdant pagrindines funkcijas – centralizuotai rinkti ir saugoti VPĮFS duomenis laikotarpiu nuo 2020 m. sausio 1 d. iki 2020 m. birželio 30 d., ir 
            
            
               –visų registruotų sandorių duomenų saugyklų pagrindu imamų pajamų iš papildomų paslaugų pagal 2 straipsnio 1 ir 2 dalis laikotarpiu nuo 2020 m. sausio 1 d. iki 2020 m. birželio 30 d. 
            
            
               3.2019 m. įregistruotų sandorių duomenų saugyklų 2020 m. metinis priežiūros mokestis mokamas dviem įmokomis.
            
            
               Pirmoji įmoka sumokama iki 2020 m. vasario 28 d. ir atitinka registracijos mokestį, kurį sandorių duomenų saugykla pagal 5 straipsnį sumokėjo 2019 m.
            
            
               Antroji įmoka sumokama iki 2020 m. spalio 31 d. Antrosios įmokos sumą sudaro pagal 1 dalį apskaičiuotas metinis priežiūros mokestis, atėmus pirmosios įmokos sumą. 
            
            
               Kai pirmąja įmoka sandorių duomenų saugyklos sumokėta suma yra didesnė už metinį priežiūros mokestį, apskaičiuotą pagal 1 dalį, ESMA grąžina sandorių duomenų saugyklai pirma įmoka sumokėtos sumos ir metinio priežiūros mokesčio, apskaičiuoto pagal 1 dalį, skirtumą.
            
            
               4.2020 m. metinio priežiūros mokesčio įmokų sąskaitas 2019 m. įregistruotoms sandorių duomenų saugykloms ESMA išsiunčia ne vėliau kaip 30 dienų iki mokėjimo dienos.
            
            
               5.Gavusios audituotas 2020 m. ataskaitas, 2019 m. įregistruotos sandorių duomenų saugyklos praneša ESMA apie bet kokius pagal 2 dalį apskaičiuotos pagrindu imamos apyvartos, pasikeitimus, kilusius dėl galutinių duomenų laikotarpiu nuo 2020 m. sausio 1 d. iki 2020 m. birželio 30 d. ir apskaičiavimui pagal 2 dalį atlikti naudotų laikinų duomenų skirtumo.
            
         
         
            
               Sandorių duomenų saugyklos turės sumokėti faktiškai sumokėto 2020 m. metinio priežiūros mokesčio pagal 1 dalį ir 2020 m. metinio priežiūros mokesčio, mokėtino pasikeitus pirmoje pastraipoje nurodytai pagrindu imamai apyvartai, skirtumą. 
            
            
               ESMA siunčia bet kokių papildomų ankstesnėje pastraipoje nurodytų įmokų sąskaitas ne vėliau kaip 30 dienų iki atitinkamos mokėjimo datos.
            
            
               16 straipsnis
            
            
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 12 13
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        Žr. 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                  . 
               
               
                  
                     (2)
                  
                        Žr. Komisijos deleguotąjį reglamentą (ES) Nr. 1003/2013 dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms, OL L 279, 2013 10 19, p. 4.
               
               
                  
                     (3)
                  
                        Žr. Komisijos deleguotąjį reglamentą (ES) Nr. 1003/2013 dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms, OL L 279, 2013 10 19, p. 4.
               
               
                  
                     (4)
                  
                        Reglamentas (EB) Nr. 1060/2009 dėl kredito reitingų agentūrų, OL L 302, 2009 11 17, p. 2.
               
               
                  
                     (5)
                  
                        „Europe Economics“ tyrimas „Cost-Benefit Analysis on the Draft Technical Standards Relating to Securities Financing Transactions“ („Techninių standartų, susijusių su vertybinių popierių įsigijimo finansavimo sandoriais, projekto sąnaudų ir naudos analizė“) pridedamas prie ESMA galutinės ataskaitos dėl techninių standartų pagal VPĮFS reglamentą kaip priedas. Žr. 19.3 skirsnį 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        OL L 337, 2015 12 23, p. 1. 
               
               
                  
                     (7)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
               
               
                  
                     (8)
                  
                        2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
               
            
      
    ---documentbreak--- 
      
         
         
            
               PRIEDAS
            
            
               PIRMŲJŲ METŲ TARPINIAI MOKESČIAI
            
            
               1 dalis
            
            
               Sandorių duomenų saugyklos registracijos metų tarpinis priežiūros mokestis, kai pareiga teikti duomenis prasideda kitais metais
            
            
               1.Sandorių duomenų saugyklos tarpinis priežiūros mokestis yra mažesnysis iš šių dydžių:
            
            
               (a)sandorių duomenų saugyklos registracijos mokestis, mokėtinas pagal šio reglamento 5 straipsnį;
            
            
               (b)sandorių duomenų saugyklos registracijos mokestis, mokėtinas pagal šio reglamento 5 straipsnį, padaugintas iš darbo dienų nuo registracijos dienos iki metų pabaigos skaičiaus ir 150 darbo dienų santykio. 
            
            
               Šis skaičiavimas atliekamas taip:
            
            
               Sandorių duomenų saugyklos tarpinis priežiūros mokestis = Min (Registracijos mokestis, Registracijos mokestis * Koeficientas)
            
            
               Koeficientas = Priežiūros darbo dienos 1 metais
            
            
               150
            
            
               2.Visas tarpinis priežiūros mokestis sumokamas per 60 dienų nuo šio reglamento įsigaliojimo arba 30 dienų po pranešimo, nurodyto Reglamento (ES) 2015/2365 8 straipsnio 1 dalyje, priklausomai nuo to, kuri data yra vėlesnė.
            
            
               2 dalis
            
            
               Sandorių duomenų saugyklos registracijos metų tarpinis priežiūros mokestis, kai pareiga teikti duomenis prasideda per pirmuosius šešis tų pačių metų mėnesius
            
            
               1.Sandorių duomenų saugyklos tarpinis priežiūros mokestis yra bendras metinis priežiūros mokestis, nustatytas pagal šio reglamento 6 straipsnio 2 dalies a punktą ir padalytas visoms tais metais įregistruotoms sandorių duomenų saugykloms, proporcingai pagrindu imamai apyvartai, apskaičiuotai pagal 2 dalį.
            
            
               2.Siekiant apskaičiuoti tarpinį priežiūros mokestį, sandorių duomenų saugyklos pagrindu imama apyvarta yra toliau išvardytų elementų suma: 
            
            
               –pajamų, gautų vykdant pagrindines funkcijas – centralizuotai rinkti ir saugoti VPĮFS duomenis – metų, kuriais sandorių duomenų saugykla buvo įregistruota, laikotarpiu nuo sausio 1 d. iki birželio 30 d., ir 
            
            
               –pagrindu imamų pajamų iš sandorių duomenų saugyklos papildomų paslaugų pagal šio reglamento 2 straipsnio 1 ir 2 dalis, jeigu taikoma, metų, kuriais sandorių duomenų saugykla buvo įregistruota, laikotarpiu nuo sausio 1 d. iki birželio 30 d., 
            
            
               padalinta iš visų įregistruotų sandorių duomenų saugyklų bendrų pajamų, gautų vykdant pagrindines funkcijas – centralizuotai rinkti ir tvarkyti VPĮFS duomenis, ir iš pagrindu imamų pajamų iš papildomų paslaugų pagal šio reglamento 2 straipsnio 1 ir 2 dalis, jeigu taikoma, tų metų laikotarpiu nuo sausio 1 d. iki birželio 30 d.
            
         
         
            
               3.Tarpinis metinis priežiūros mokestis mokamas dviem įmokomis.
            
            
               Pirmoji įmoka sumokama per 30 dienų po pranešimo, nurodyto Reglamento (ES) 2015/2365 8 straipsnio 1 dalyje, ir yra lygi sandorių duomenų saugyklos registracijos mokesčiui pagal šio reglamento 5 straipsnį.
            
            
               Antroji įmoka sumokama iki spalio 31 d. Antrosios įmokos sumą sudaro pagal 1 dalį apskaičiuotas tarpinis priežiūros mokestis, atėmus pirmosios įmokos sumą. 
            
            
               Kai pirmąja įmoka sandorių duomenų saugyklos sumokėta suma yra didesnė už tarpinį priežiūros mokestį, apskaičiuotą pagal 1 dalį, ESMA sandorių duomenų saugyklai grąžina pirmąja įmoka sumokėtos sumos ir tarpinio priežiūros mokesčio, apskaičiuoto pagal 1 dalį, skirtumą.
            
            
               4.Gavusios audituotas registracijos metų ataskaitas, sandorių duomenų saugyklos praneša ESMA apie bet kokius pagal 1 dalį apskaičiuotos pagrindu imamos apyvartos pasikeitimus, kilusius dėl galutinių duomenų laikotarpiu nuo sausio 1 d. iki birželio 30 d. ir apskaičiavimui pagal 1 dalį atlikti naudotų laikinų duomenų skirtumo.
            
            
               Sandorių duomenų saugyklos turės sumokėti pagal 3 dalį faktiškai sumokėto registracijos metų metinio priežiūros mokesčio ir registracijos metų metinio priežiūros mokesčio, mokėtino pasikeitus pirmoje pastraipoje nurodytai pagrindu imamai apyvartai, skirtumą.
            
            
               5.Nedarant poveikio 1 ir 4 dalims, tarpinis priežiūros mokestis yra ne mažesnis kaip 15 000 EUR.
            
            
            
               3 dalis
            
            
               Sandorių duomenų saugyklos registracijos metų tarpinis priežiūros mokestis, kai pareiga teikti duomenis prasideda per paskutinius šešis tų pačių metų mėnesius
            
            
               1.Sandorių duomenų saugyklos tarpinis priežiūros mokestis yra bendras priežiūros mokestis, nustatytas pagal šio reglamento 6 straipsnio 2 dalies a punktą ir padalytas visoms sandorių duomenų saugykloms, proporcingai sandorių duomenų saugyklos registracijos mokesčio, mokamo ESMA, ir bendros sandorių duomenų saugyklų visų registracijos mokesčių, mokamų ESMA tais metais, sumos santykiui. 
            
            
               2.Pagal 1 dalį nustatytas mokestis sumokamas per 30 dienų po pranešimo, nurodyto Reglamento (ES) 2015/2365 8 straipsnio 1 dalyje.